陈师道
送杜侍御纯陕西转运
馈粮千里古无策，木牛流马功不极。
边头数米换黄金，将军汗马未伏枥。
黠羌人面作胡语，鸟雀贪生尔如许。
熊虎可避蝱可驱，覆巢熏穴意何如。
汉虏相当庸可尽，聊城正用一封书。
巧手莫为无面饼，谁能留渴须远井。
国家有急君得辞，徐人不劳扣关请。
陇上壮士莫扪舌，河西狂王防系颈。
向来此地几送迎，草间翁仲口不瘖。
十年两熟饱可待，一岁四守人何心。
老稚持车车不留，归人不行行转头。
关中正须萧丞相，省内早要富民侯。
可同一夫在所悯，岁晚得无沟壑忧。